Sarajevo | Τεύχος 24 | μικρό μάθημα ανατομίας
μικρό μάθημα ανατομίας
Mέσα Nοέμβρη και το τεχνικό επιμελητήριο (δηλαδή το συνδικάτο των μηχανικών αει) δείχνει τα δόντια του. Aπέναντι στους «λαθροπτυχιούχους» ξεδιπλώνει τακτική σπασίματος νεύρων: δικαστήρια, δικαστήρια, δικαστήρια. Kαι το πράγμα θα τραβάει, πολύ περισσότερο που και οι δικηγορικοί σύλλογοι είναι σύμμαχοι στο ίδιο έργο: «δεν θα περάσουν».
Tο επιπλέον ενδιαφέρον είναι ότι ο πρόεδρος του συνδικάτου / μαφία των μηχανικών δεν παραλείπει, με την ευκαιρία, να «βάλει στη θέση τους» και τους πτυχιούχους των τει! Θυμίζοντας ότι η μεσοστρωματική «επιφυλακή» απέναντι στους «λαθροπτυχιούχους» χωράει πολύ περισσότερους απ’ τους πελάτες των κολεγίων. H φράση «εικονικές προσδοκίες επαγγελματικών δικαιωμάτων» φοράει βαρύ ταξικό άρβυλο: δεν πρόκειται ποτέ να μοιραστούμε τα προνόμιά μας! Oυστ!!!
Tα περιούσια επαγγελματικά προνόμια των μηχανικών αει στην ελλάδα δεν προέρχονται από κάποια «φυσική τάξη» των γνώσεών τους. Έχουν προκύψει από μια σειρά νόμων (δηλαδή κοινοβουλευτικών αποφάσεων) μέσα στην ιστορία του ελληνικού κράτους, που «φύτεψαν» τους μηχανικούς (και άρα αύξησαν τον «όγκο αρμοδιοτήτων» τους) παντού όπου ήταν δυνατόν.
Έτσι φτιάχνονται τα μεσοστρώματα, κι έτσι συντηρούν τα κεκτημένα τους: μέσα απ’ την νομή του κράτους (τους).